Þórdís Lóa Þórhallsdóttir
Þórdís Lóa Þórhallsdóttir (f. 7. desember 1965) er forseti borgarstjórar og borgarfullrúi í Reykjavík. Þórdís Lóa er oddviti Viðreisnar í borgarstjórn Reykjavíkur.

Menntun og fyrri störf 

Þórdís Lóa fæddist 7. desember 1965 á Selfossi. Hún lauk stúdentsprófi frá Fjölbrautarskólanum í Breiðholti og því næst námi í sjónvarpsframleiðslu frá Loyola háskólanum í New Orleans árið 1991. Árið 1995 lauk hún BA prófi í félagsfræði frá Háskóla Íslands og ári síðar framhaldsnámi í félagsráðgjöf frá sama skóla. Loks lauk Þórdís Lóa MBA gráðu frá Háskólanum í Reykjavík.

Að loknu framhaldsnámi í félagsráðgjöf hóf Þórdís Lóa störf á velferðarsviði Reykjavíkurborgar en þar starfaði hún sem stjórnandi í tæp 20 ár en hún var meðal annars framkvæmdastjóri velferðarþjónustu á árunum 2000-2005. Á sama tíma var hún stundakennari við Háskóla Íslands auk þess að sitja í fjölmörgum ráðum og nefndum, meðal annars á vegum borgarstjórnar og ráðuneyta.

Frá árinu 2005 sneri Þórdís Lóa sér að viðskiptum og á árunum 2005-2015 var hún eigandi og framkvæmdastjóri Pizza Hut á Íslandi og í Finnlandi auk þess að sinna ýmsum störfum fyrir Pizza Hut-keðjuna í Evrópu, meðal annars við stjórn markaðs- og vörumerkjamála og innleiðingu stjórnendaþjálfunar. Þá var Þórdís Lóa forstjóri Gray Line Iceland frá 2016 til 2017 en hefur auk þess fengist við sjónvarpsþáttagerð og ýmis störf í ferðaþjónustu.

Þórdís Lóa hefur um árabil verið ötull talsmaður þess að stjórnir, stjórnendastöður og fjölmiðlar endurspegli fjölbreytileika mannlífsins. Hún var formaður Félags kvenna í atvinnulífinu á árunum 2013-2017 auk þess að gegna stjórnarformennsku í Finnsk-íslenska viðskiptaráðinu um árabil.

Ferill í stjórnmálum 
Í mars 2018 var tilkynnt að Þórdís Lóa myndi leiða framboðslista Viðreisnar til borgarstjórnar. Úrslit borgarstjórnarkosninga 26. maí 2018 voru þau að Viðreisn er þriðji stærsti flokkurinn í borgarstjórn. Hlaut flokkurinn 4.812 atkvæði, eða 8,2% atkvæða, og tóku þau Þórdís Lóa og Pawel Bartoszek sæti í borgarstjórn í kjölfarið.

Á fundi borgarstjórnar 19. júní 2019 var Þórdís Lóa kjörin formaður borgarráðs Reykjavíkur. Þá er hún formaður stjórnar Lífeyrissjóðs starfsmanna Reykjavíkurborgar, varaformaður Faxaflóahafna og í stjórn Sambands íslenskra sveitarfélaga.

Tilvísanir

Íslenskir viðskiptamenn
Fulltrúar í borgarstjórn Reykjavíkur
Íslenskar konur
Íslenskir félagsráðgjafar
Borgarfulltrúar Viðreisnar